Budapest, 2019. július 21.

A Magyar Paralimpiai Bizottság és a Magyar Röplabda Szövetség közös közleménye

**Új szintre emelte a parasport versenyrendezést a budapesti Ülőröplabda Férfi és Női Európa-bajnokság**

Izgalmas mérkőzésekkel és fantasztikus szurkolói hangulatban zajlott július 15-20. között a legnépszerűbb paralimpiai csapatsport, az ülőröplabda kontinens bajnoksága. Tizenhat ország férfi és női csapatai mérkőztek meg egymással, sokszor az utolsó, ötödik szettben is az utolsó pontokig küzdve egymással.

**A ParaVolley Europe (PVE) elnöke, Branko Mihorko** etalonként, követendő példaként értékelte a magyar szervezést: „*Köszönjük a szervezőbizottságnak, a Magyar Röplabda Szövetségnek és a Magyar Paralimpiai Bizottságnak, hogy új szintre emelte a nemzetközi versenyszervezést a para csapatsportban. Nehéz dolga lesz a következő európai szervezőnek, hiszen innentől ez a szint az elvárás. Nehéz olyan helyszínt találni, ahol a mozgáskorlátozottak kényelme ilyen magas szinten biztosított, gördülékenyek az edzések, óramű pontossággal van megtervezve a versenyrend és a környezet is gyönyörű. Bátran mondhatom minden csapat nevében és a ParaVolley Europe munkatársai nevében: köszönjük, Budapest!”*

A Magyar Röplabda Szövetség a 2013-as sportági integráció óta vesz részt az ülőröplabda fejlesztésében. A budapesti ülőröplabda Európa-bajnokság a magyar rendezők számára is számos tanulsággal szolgált, **Ludvig Zsolt, a Magyar Röplabda Szövetség (MRSZ) főtitkára** szerint megérte a rendezés. „*Ez az első nagy rendezvény, amelyet a Magyar Paralimpiai Bizottsággal közösen szerveztünk, a visszajelzések alapján sikeresen. Büszkeség, hogy a helyszínen a sportolóktól, sport vezetőktől kapott visszajelzések pozitívak, ugyanakkor az eseményt pénzügyileg is rentábilisan, rendezetten tudtuk lebonyolítani. Külön öröm számunkra, hogy a rendezvény miatt nagyobb figyelem irányult a mozgáskorlátozottak sportjára, azon belül az ülőröplabdázásra, amely legdinamikusabb, legélvezetesebb para-csapatjáték. Hat éve integráltuk be az ülőröplabda sportágat, ennek eredményeként most férfi és női csapat is tudott indulni a kontinens bajnokságon. A következő hat év célkitűzése az lesz, hogy a Magyar Paralimpiai Bizottsággal közösen a paralimpiai kvótaszerzők közé emeljük a csapatainkat.”*

**Szabó László, a Magyar Paralimpiai Bizottság (MPB) elnöke** szerint az Európa-bajnokságnak nemcsak sportszakmai értéke van. „*A parasport versenyrendezések elvárásai ugyanolyan magasak, mint az épek nemzetközi versenyeinél, kiegészítve azzal, hogy akadálymentes helyszínekre van szükség. Magyarország minden sportesemény megrendezésében remekel, készen állunk arra, hogy a fogyatékkal élö sportolók világversenyeinek rendezési jogait is megpályázzuk. Budapest csodás város, fejlődése figyelemre méltó, és ahogy minden városban, így itt is a parasportolók sikerei segítik azt, hogy az akadálymentesség terén is előrelépjen. Köszönjük a Paravolley Europe elnökének, Branko Mihorkonak és munkatársainak a bizalmat és a szakmai segítséget, a Sportért Felelős Államtitkárságnak és minden szponzornak a támogatást, a Magyar Röplabda Szövetség minden munkatársának és a szervezőbizottságnak az óriási munkát, amit a háttérben elvégeztek és a Nemzeti Közszolgálati Egyetemnek, hogy tökéletes helyszínnel szolgálták a kényelmét ennek a versenynek. Nagyszerű élmény volt hazai környezetben szurkolni a magyar csapatoknak, láttuk mennyit jelent, hogy szurkolók között ott lehettek a családtagok, barátok.”*

A magyar csapatok azonban a vártnál rosszabb helyen végeztek, **Raska Gyula szövetségi kapitány** szerint nagy csalódás a magyar eredmény. „*A tokiói paralimpiára már biztosan nem utazik magyar ülőröplabda csapat, hiszen a nyári játékokra a világ legjobb 8-8 csapata tudja csak magát kvalifikálni. Sportszakmai szempontból muszáj változtatnunk, régóta érik a sportág fiatalítása. Sok új tehetséges játékosunk van, azonban idő, mire egy csapat összeszokik. A magyar csapatok összesen 15 mérkőzést játszottak, a fiúk 7-et, a lányok 8-at, volt, hogy egy nap kétszer is pályára léptek. Ez fizikailag és mentálisan is fárasztó volt, és nem tudtuk pihentetni játékosokat. 2024-re eltökélt célunk, hogy kijussunk a paralimpiára, és bár ezen az Európa-bajnokságon inkább a rendezésben remekeltek a magyarok, nem szabad leírni az ülőröplabda sportágat. Büszkén láttuk, hogy Európa összes csapata milyen jól érezte magát Budapesten. A magyar ülőröplabdázóink először játszottak ilyen szurkolás és ekkora közönség előtt, a lányok teljesítményét az első nap le is blokkolta, túlzottan akartak és ettől görcsössé vált a játékuk. Érdekes, hogy ugyanez a hangulat a férficsapatnak pozitív lendületet adott.”*

Eredmények nők:

9. Nagy Britannia

8. Magyarország

7. Horvátország

6. Finnország

5. Szlovénia

4. Németország

3. Ukrajna

2. Olaszország

1. Oroszország

Best Server: Julia Mednikova/Russia #3

Best Receiver: Elina Bezprozvanna /Ukrain #7

Best Setter: Tatiana Ivanova/Russia #1

Best Blocker: Andreja Giba/Croatia #1

Best Spiker: Michelle Schiffer/Germany #5

Best Scorer: Andreja Giba/Croatia #1

Best Hungarian Woman Player: Nebehaj Barbara #10

The Most Woman Valuable Player: Julia Mednikova/Russia #3

Eredmények férfiak:

12. Magyarország

11. Lengyelország

10. Litvánia

9. Törökország

8. Hollandia

7. Lettország

6. Szerbia

5. Horvátország

4. Ukrajna

3. Németország

2. Bosznia-Hercegovina

1. Oroszország

Best Server: Dragisa Zoric /Serbia #11

Best Receiver: Dominik Seitz/Germany #18

Best Setter: Evgenyii Volosnyikov/Rus #8

Best Blocker: Edvin Zdionika /Croatia #11

Best Spiker: Ivan Cosic /Croatia #10

Best Scorer: Róbert Kertész /Hungary #11

Best Hungarian Man Player is: Kertész Róbert #11

The Most Valuable Man Player: Viktor Milenin/Russia #3